**O D Ô V O D N E N I E**

Návrh na odvolanie poslanca Michala Šimečku z funkcie podpredsedu Národnej rady Slovenskej republiky odôvodňujeme viacerými závažnými zisteniami a podozreniami, ktoré spochybňujú jeho schopnosť vykonávať túto funkciu zodpovedne, nezávisle, nestranne a v súlade s najvyššími etickými a právnymi štandardmi. Táto funkcia vyžaduje od verejného činiteľa nielen odborné schopnosti, ale aj vysokú mieru integrity a oddanosti verejnému záujmu, čo v prípade podpredsedu NR SR Michala Šimečku je vážne spochybnené vzhľadom na množstvo skutočností, ktoré sú v súčasnej dobe predmetom verejnej a mediálnej diskusie.

1. **Prijímanie štátnych dotácií blízkymi osobami Michala Šimečku**

Podľa verejne dostupných zdrojov o konkrétnych finančných prostriedkoch poskytovaných štátom, získali občianske združenia a nadácia v ktorých vystupujú ako štatutárne orgány najbližší rodinní príbuzní Michala Šimečku v období rokov 2020 až 2024 nasledovné štátne dotácie:

1. **Nadácia Milana Šimečku** v ktorej pôsobí v správnej rade Peter Šimečka strýko Michala Šimečku získala štátne dotácie vo výške 676 077,- €. Michal Šimečka vo verejných vyjadreniach vedome zamlčal okolnosť, že v nadácií pracuje jeho strýko Peter Šimečka.
2. **Občianske združenie Projekt Fórum** kde jediný štatutárny orgán je Marta Šimečková, získalo prostredníctvom štátnych dotácií 314 917,-€
3. **Občianske združenie BOD.Y**, kde jediný štatutárny orgán je Soňa Ferienčíková partnerka Michala Šimečku, získalo prostredníctvom štátnych dotácií 190 007,14- €.

Finančné príspevky získali vyššie uvedené subjekty v čase, kedy mal Michal Šimečka ako predseda politickej strany Progresívne Slovensko priamy vplyv na rozhodovacie procesy pri prideľovaní konkrétnych štátnych dotácií.

Vyššie uvedené skutočnosti predstavujú vážne riziko konfliktu záujmov, ktoré by mohli ovplyvniť nestrannosť a transparentnosť pri výkone jeho funkcie podpredsedu NR SR.

1. **Závažné podozrenia z nezákonného postupu a ovplyvňovania procesu prideľovania štátnych dotácií vyššie uvedenej nadácií a občianskym združeniam, ktoré sú spojené s osobou Michala Šimečku**

Ministerstvo spravodlivosti SR vykonalo audit prideľovania dotácií mimovládnym organizáciám. Zo zverejnených čiastkových informácií samotným ministerstvom spravodlivosti je zrejmé, že poskytovanie dotácií bolo nastavené netransparentne a do procesov posudzovania bolo subjektívne zasahované. Napríklad nadácia Milana Šimečku bola v minulosti vyhodnotená ako úspešná napriek tomu, že nespĺňala ani len zákonom stanovené kritériá, aby sa o danú dotáciu mohla vôbec uchádzať.

Ešte závažnejšie sú zistenia, že bývalý riaditeľ odboru ľudských práv človek z prostredia mimovládneho sektora odňal hodnotenie projektu Marty Šimečkovej novovymenovanému zástupcovi Ministerstva spravodlivosti SR a pridelil ho na hodnotenie samému sebe. Uvedené konanie zakladá vážne aj trestno-právne podozrenia, že tak urobil z jediného dôvodu, aby Šimečkovcom a ďalším dúhovým projektom účelovo zabezpečil financovanie zo štátnych zdrojov.

Podľa prvých výsledkov auditu na Ministerstve spravodlivosti SR bola celá organizácia poskytovania dotácie v oblasti ľudských práv v rukách dvoch osôb na ministerstve spravodlivosti, u ktorých sa kumulovali rôzne postavenia. Riaditeľ Odboru ľudských práv  bol súčasne aj predsedom hodnotiacej komisie a administrátor žiadostí bol súčasne aj tajomníkom hodnotiacej komisie a zároveň aj podriadeným zamestnancom riaditeľovi Odboru ľudských práv. V rukách dvoch osôb sa teda zbiehali rôzne oprávnenia a povinnosti, ktoré mali vplyv na udeľovanie dotácií žiadateľom. Absencia akéhokoľvek vnútorného predpisu v tomto prípade, otvorila cestu možným netransparentným postupom.

Bolo preukázané, že v zrušenej výzve bolo až 37 žiadostí v rozpore so zákonom  zaradených do procesu hodnotenia, aj keď nespĺňali zákonom stanovené kritéria,  dokonca boli aj úspešné – keď v prvom kole získali viac ako 60 bodov medzi nimi aj  Nadácia Milana Šimečku a napr. aj Slovenské LGBTI divadlo NOMANTINELS.

1. **Michal Šimečka zneužíva ústavné demokratické práva na ochranu svojich osobných záujmov**

Medzi základné politické práva chránené ústavou patrí aj právo občanov zhromažďovať sa a slobodne prejavovať svoj názor. Uvedené právo treba naďalej ochraňovať a rešpektovať,  ako dôležitú súčasť demokracie.

Avšak Michal Šimečka zneužil právo občanov zhromažďovať sa na ochranu financovania svojej rodiny. Ako predseda Progresívneho Slovenska organizoval a stojí za verejnými protestami na odvolanie ministerky kultúry a ministra spravodlivosti napriek tomu, že síce neporušili žiaden zákon, ale začali kontrolovať a poukazovať na dotačný systém rodiny Šimečkovcov. Protestujúcich zámerne neinformoval, že z týchto rezortov jeho rodina získala za roky 2020 až 2024 viac, ako milión eur.

Michal Šimečka, ako predseda opozičnej strany Progresívne Slovensko zvolával protesty na ochranu finančných záujmov inštitúcií, ktoré sú spojené s jeho rodinou. Protesty, ktoré sa niesli často vo veľmi silovom slovníku na adresu vládnych politikov, kde boli prednesené výzvy, aby boli konkrétni vládni politici pozatváraní. Protesty, ktoré mali vyzerať ako prejav demokracie, kde však išlo len o to, aby si pán Šimečka, a aj ďalší opoziční politici ako napr. pani Kolíková chránili finančné záujmy vlastných rodín.

V demokratickej spoločnosti, je takéto účelové zneužívanie nástrojov demokracie zo strany predsedu politickej strany a súčasne podpredsedu NR SR na ochranu osobných a finančných záujmov jeho rodiny nemorálne a neetické.

1. **Milan Šimečka otec Michala Šimečku, ako spolu-akcionár Denníka N**predstavuje dôvodné riziko narušenia „zdravej“ politickej súťaže, ako jedného zo základných pilierov demokracie. Z obsahu verejnosti poskytovaných informácií je Denník N „hlásnou trúbou“ politickej strany Progresívne Slovensko, ktorej predsedá Michal Šimečka. Denník N doslova denne ovplyvňuje a manipuluje verejnú mienku práve v prospech Progresívneho Slovenska

Existuje dôvodné podozrenie, že Michal Šimečka má prostredníctvom svojho otca priamy vplyv na činnosť Denníka Na že tento vplyv zneužíva na prospech svojej politickej agendy, čo je v priamom rozpore so zásadami demokratického vládnutia.

1. **Správanie sa Michala Šimečku v oblasti verejnej komunikácie** taktiež vyvoláva dôvodné obavy, že ako predseda opozičnej politickej strany Progresívne Slovensko vážnym spôsobom polarizuje spoločnosť Slovensko vážnym a prispieva k rastúcemu napätiu a nenávisti v spoločnosti voči osobám s iným politickým presvedčením a názorom.

Na zvolávaných verejných protestoch organizovaných Progresívnym Slovenskom sa bežne nadáva voličom opozície, že voliči a sympatizanti vládnych strán sú lúza, opice, dezoláti, svine v ľudských bytostiach. Často zaznievajú výzvy voči politikom vládnej koalície na ich účelovú kriminalizáciu a „zastavenie“ v ich politickej činnosti. Vyvolávanie nenávisti a neznášanlivosti voči konkrétnym osobám je súčasťou týchto protestov a môže viesť k radikalizácií časti verejnosti, ktorej prejavom môže byť násilie. Dôkazom je atentát na predsedu vlády Róberta Fica z 15.05.2024 v Handlovej pre jeho politickú činnosť. To je iba časť slovníka, ktorý opoziční predstavitelia často a s radosťou používajú na adresu voličov vládnej koalície.

Verejný činiteľ na takej vysokej pozícii musí rešpektovať výsledky riadnych demokratických volieb a má byť vzorom v schopnosti viesť konštruktívny a inkluzívny dialóg, pričom by mal rešpektovať rôzne názory a prispievať k zmierňovaniu napätia v spoločnosti.

Michal Šimečka však vo svojich verejných vyjadreniach často používa jazyk, ktorý zhoršuje konflikty a prispieva k polarizácii verejnej diskusie. Takéto správanie je v priamom rozpore s úlohami verejného činiteľa, ktorý by mal prispievať k posilňovaniu dôvery verejnosti v štátne inštitúcie a k podpore spoločenskej súdržnosti. Verejný diskurz, ktorý je už aj tak výrazne polarizovaný, si vyžaduje citlivý prístup politických lídrov, ktorí by mali prispievať k zmierňovaniu napätí a hľadaniu spoločných riešení.

Širší politický kontext a dôsledky pôsobenia Michala Šimečku vo funkcii podpredsedu NR SR tiež nemožno ignorovať. Jeho zotrvanie vo funkcii môže viesť k prehlbovaniu spoločenských rozdielov a oslabeniu dôvery verejnosti v politický systém. V čase, keď je nevyhnutné posilňovať spoločenskú súdržnosť a stabilitu, je dôležité, aby politickí lídri prispievali k zmierňovaniu konfliktov a zvyšovaniu dôvery občanov v štátne inštitúcie. Ak však činnosť verejného činiteľa vedie k opaku, je potrebné zvážiť jeho odvolanie, aby sa obnovila dôvera verejnosti v politický systém a zabezpečilo sa riadne fungovanie demokratických inštitúcií. Rozhodnutie o odvolaní Michala Šimečku z funkcie podpredsedu NR SR by bolo silným signálom, že parlament je odhodlaný dodržiavať najvyššie etické normy a princípy právneho štátu, čo je kľúčové pre zachovanie dôvery občanov v politické inštitúcie.

Súhrnne tieto podozrenia predstavujú závažné etické a právne problémy, ktoré môžu narušiť dôveryhodnosť a integritu výkonu funkcie podpredsedu NR SR. Vzhľadom na uvedené skutočnosti je nevyhnutné zvážiť, či by Michal Šimečka mal aj naďalej zotrvať vo svojej funkcii, keďže jeho pokračujúce pôsobenie v tejto pozícii môže vážne ohroziť dôveru verejnosti v transparentnosť a spravodlivosť politického systému, ako aj v samotnú inštitúciu Národnej rady Slovenskej republiky.